**Стране подружнице у Републици Србији**

**у 2019. години**

**Уводне напомене**

У процесу хармонизовања структурних пословних статистика са европским статистичким стандардима, у Републичком заводу за статистику од референтне 2011. године ради се обрачун основних показатеља унутрашње статистике о страним подружницама у Републици Србији *(inward FATS)*. Истраживање је дефинисано Уредбом Европске уније *(REGULATION EC No 716/2007 OF THE EUROPEAN PARLIAMENT AND OF THE COUNCIL on Community statistics on the structure and activity of foreign affiliates)*. У условима глобализације и сталних флуктуација капитала, као и финансијске и економске кризе у светској економији, ови показатељи су све више у фокусу интересовања корисника свих профила.

Ова статистика описује делатност пословних субјеката који су резиденти у извештајној држави (Републици Србији), а под контролом су страних предузећа. Реч је о пословним субјектима у којима је учешће страног капитала (једне земље или више земаља) у укупном капиталу 50% и више. Основни циљ ове статистике јесте да покаже учешће ових пословних субјеката у домаћој економији и њихов утицај на њу.

Подаци се прикупљају путем обрасца „Структурно истраживање о пословању привредних друштава“ (СБС 01), што значи да су обухваћена активна привредна друштва и друга правна лица разврстана по делатностима КД 2010 (осим сектора К и О). Део података се преузима из административних извора. Резултати се приказују по делатностима КД (сектори B–J, L–N и S95) и државама у којима је седиште крајње институционалне јединице која контролише страну подружницу. То је институционална јединица која је последња у ланцу контроле, над којом ниједна друга јединица нема контролу.

**Основни подаци, 2019.**

У 2019. години у Србији је било 2785 страних подружница (сектори B–Ј, L–N и S95) са 292483 запосленa лица. Укупан промет који су ова предузећа остварила у 2019. години износио је 4101 милијарду динара, док је додата вредност по факторским трошковима била 825 милијарди динара.

Посматрано по делатностима КД, може се истаћи следеће:

* **Број страних подружница у Републици Србији износио је 2785, што је 3,2% од укупног броја пословних субјеката** обухваћених истраживањем СБС 01, сектори B–Ј, L–N и S95 (у даљем тексту: СБС обухват). У скупу страних подружница највећи број је са претежном делатношћу у сектору Трговина на велико и мало и поправка моторних возила (35,2%), затим у Прерађивачкој индустрији (23,1%) и у Стручним, научним, иновационим и техничким делатностима (12,1%).
* **У страним подружницама** **ангажовано је 24,2% од укупног броја запослених лица** у СБС обухвату. У скупу страних подружница преко 80% запослених лица је у секторима Прерађивачка индустрија (56,0%), Трговина на велико и мало и поправка моторних возила (19,0%) и Административне и помоћне услужне делатности (8,1%).
* **Учешће страних подружница у укупно оствареној додатој вредности СБС обухвата било је 34,8%,** што значи да је у тој мери укупна додата вредност под контролом предузећа са већинским страним капиталом. Највећи допринос додатој вредности страних подружница (преко 80%) имали су Прерађивачка индустрија (49,9%), затим Трговина на велико и мало и поправка моторних возила (18,7%) и Информисање и комуникације (12,7%). У прерађивачкој индустрији, највеће учешће у додатој вредности сектора имале су области Производња моторних возила, приколица и полуприколица (16,3%), Производња кокса и деривата нафте (12,4%), и Производња прехрамбених производа (11,5%).



Посматрано по државама у којима је седиште крајње институционалне јединице која контролише страну подружницу, најважнији резултати су:

* **76,4%** броја страних подружница је пореклом **из земаља чланица Европске уније**, 22,5% из земаља које нису чланице Европске уније, а преосталих 1,1% из *offshore* финансијских центара;
* **72,6%** броја запослених лица ангажованих у страним подружницама је пореклом **из земаља чланица Европске уније**, 26,0% из земаља које нису чланице Европске уније, а преосталих 1,4% из *offshore* финансијских центара;
* **70,8%** додате вредности остварене у страним подружницама је пореклом **из земаља чланица Европске уније**, 28,2% из земаља које нису чланице Европске уније, а преосталих 1,0% из *offshore* финансијских центара;
* **22,6% од укупне додате вредности СБС обухвата је под контролом капитала из девет држава,** пре свега Немачке (4,7%), Руске Федерације (3,0%), САД (2,7%), Француске (2,5%), Аустрије (2,5%), Италије (2,2%), Холандије, Велике Британије и Словеније. У подружницама ових држава ангажовано је **13,8% од укупног броја запослених лица** у СБС обухвату.

